
I.
Charakteristika

1. K zrúteniu konštrukcie môže dôjsť v dôsledku narušenia statickej únosnosti alebo dynamickej únosnosti konštrukcie a zníženia mechanickej pevnosti konštrukčných materiálov stavieb alebo technologických zariadení, zmeny teplôt, zvýšenia dynamického zaťaženia alebo statického zaťaženia, narušenia celistvosti konštrukcie mimoriadnou udalosťou (napríklad výbuchom) alebo činnosťou človeka. Nemožno vylúčiť ani narušenie stability alebo zvýšenie zaťaženia konštrukcií budov alebo technologických zariadení účinkami živelných pohrôm (napríklad povodeň, víchrica, zemetrasenie, sneh alebo námraza). 

2. Zrútenie konštrukcie predstavuje toto nebezpečenstvo a tieto komplikácie pre zasahujúce jednotky: 

a) zranenie alebo zasypanie osôb vrátane hasičov padajúcimi konštrukciami, skladovanými látkami alebo spracúvanými látkami, 

b) poškodenie a zatarasenie únikových ciest a zásahových ciest, 

c) ohrozenie osôb uvoľnenými skladovanými látkami alebo spracúvanými látkami v technologickom zariadení, 

d) udusenie osôb zvíreným prachom, 

e) utopenie osôb uväznených v troskách budov a v pivniciach následkom prasknutých potrubných rozvodov vody alebo nazhromaždenej vody použitej na hasenie, 

f) úmrtie zasypaných osôb alebo uväznených osôb v ruinách z dôvodu vykrvácania alebo iných poranení, 

g) poranenie odpadávajúcimi časťami konštrukcie vplyvom jej vnútorného pnutia, 

h) preborenie, pád alebo zranenie pri chôdzi po troskách zrútenej konštrukcie, 

i) úrazy elektrickým prúdom v prípade poškodených rozvodov elektrickej energie a zariadení, 

j) únik plynov z poškodených rozvodov (výbuch, intoxikácia), 

k) vznik alebo rozšírenie požiaru, 

l) poškodenie alebo zničenie hasičskej techniky a vecných prostriedkov.

3. Niektoré konštrukcie majú pri rovnakom spôsobe namáhania väčší sklon k zrúteniu vzhľadom na druh materiálu, z ktorého sú vyrobené, napríklad 

a) oceľové konštrukcie rýchle strácajú svoju pevnosť vplyvom teplôt obvyklých pri bežných požiaroch, 

b) drevené konštrukcie, najmä ak sú namáhané na ohyb, 

c) múry a komíny starých objektov môžu byť nestabilné vplyvom prírodnej erózie, 

d) napnuté betónové prefabrikované dielce, ak sú tepelne namáhané, 

e) konštrukcie pevne spojené, vyrobené z rôznych druhov materiálov sa môžu rýchle rúcať z dôvodu nerovnomerného pnutia alebo pri nerovnomernom ohreve, 

f) konštrukčné časti budov, ktorých stabilita bola zabezpečená súvislými stavebnými konštrukciami (napríklad štítové múry).

II.
Predpokladaný výskyt

1.  Zrútenie konštrukcie možno predpokladať v prípade, ak došlo k jej poškodeniu vplyvmi uvedenými v prvej časti alebo ak pôsobenie týchto vplyvov na konštrukciu bezprostredne hrozí. 

2.   Možnosť zrútenia konštrukcie možno predpokladať v prípadoch, ak 

      a) čas pôsobenia tepla na konštrukciu je približne rovnaký ako čas požiarnej odolnosti tejto konštrukcie, 
b) dôjde k odpadnutiu alebo k narušeniu ochrannej vrstvy betónu železných výstuží na prefabrikovaných železobetónových dieloch, 
c) vzniknú viditeľné trhliny najmä na podperách spojitých železobetónových nosníkov alebo uprostred rozpätia železobetónových nosníkov,
d) vznikne viditeľný priehyb uprostred rozpätia železobetónových dosiek, oceľových nosníkov a drevených nosníkov alebo ak dôjde k vychýleniu múrov,
e) sú počuteľné zvukové efekty, napríklad práskanie a škrípanie,
f) dochádza k vibráciám a k otrasom konštrukcií, 
g) dochádza k drobeniu stavebného materiálu, 
h) dochádza k premáčaniu konštrukcií, 
i) dochádza k poškodeniu základov budov.

III.
Ochrana

1.  Z hľadiska taktiky hasičských jednotiek pri zásahu ochrana životov a zdravia hasičov pred nebezpečenstvom zrútenia konštrukcie spočíva v správnej voľbe smeru a miesta nasadenia síl a prostriedkov vzhľadom na možnosť zrútenia konštrukcie alebo pádu predmetov. 
2.  
Hasiči musia dbať na to, aby svojou činnosťou nespôsobili zrútenie konštrukcie       a dodržiavať tieto zásady: 

 a) nepretržite a pozorne sledovať okolie, zmeny stavu konštrukcií a príznaky zrútenia, 
b) nestriekať kompaktnými vodnými prúdmi priamo na rozpálené oceľové konštrukcie a konštrukcie z predpojatého betónu, 
c) nenasadzovať jednotky na miesta možného dopadu zrútených konštrukcií, ak to nevyžaduje záchrana osôb,
d) nenasadzovať jednotky na miesta, kde sa čas tepelného namáhania blíži k predpokladanej požiarnej odolnosti tejto konštrukcie, 
e) zabezpečiť v prípade nutnosti (spevniť, podoprieť, posilniť, odľahčiť) konštrukcie, ktorým hrozí zrútenie alebo ktoré treba preventívne strhnúť, 
f) zabezpečiť možnosť varovania a rýchleho odvolania zasahujúcich jednotiek    z ohrozeného priestoru a nepretržite sledovať stav konštrukcií, obmedziť pohyb osôb a hasičov na miestach, kde hrozí nebezpečenstvo zrútenia konštrukcií alebo dopadu zrútených konštrukcií, 
g) pohybovať sa na strechách a na podlažiach nad ohniskom požiaru len v nevyhnutných prípadoch, nevstupovať vo väčších skupinách na konštrukcie, ktorých únosnosť nie je známa,
h) sledovať zaťaženie konštrukcií budov alebo technologických zariadení činnosťou hasičských jednotiek (voda na hasenie, námraza, evakuácia materiálu) a vykonať opatrenia na odľahčenie namáhaných konštrukcií.

3.   Ochranné prostriedky a ďalšie zariadenia: 

      a)  osobné ochranné pracovné prostriedky príslušníka, 
b) technické prostriedky na zabezpečenie konštrukcie proti zrúteniu.

